b'\n_START_ARTICLE_\nSodra\xc5\xbeica\n_START_SECTION_\nZgodovina\n_START_PARAGRAPH_\nKraj se prvi\xc4\x8d omenja leta 1220, \xc5\xa1ola deluje od leta 1811, \xc5\xbeupnija pa od leta 1862. Prometna lega v smeri proti Blokam in Trstu ji je dajala velik pomen. Leta 1865 je postala trg, kar je bila tudi posledica dejstva, da je postala sredi\xc5\xa1\xc4\x8de suhe robe. Imela je \xc5\xa1tevilne sejme, od srede 18. stoletja tudi tedenski tr\xc5\xbeni dan. Odprtje ko\xc4\x8devske \xc5\xbeelezni\xc5\xa1ke proge leta 1893 je njen pomen zmanj\xc5\xa1alo. Med 2. svetovno vojno je bilo naselje mo\xc4\x8dno po\xc5\xa1kodovano._NEWLINE_V naselju Petrinci se je rodila mistikinja Magdalena Gornikova.\n_START_SECTION_\nSakralna dedi\xc5\xa1\xc4\x8dina\n_START_PARAGRAPH_\nV jedru stoji \xc5\xbeupnijska cerkev sv. Marije Magdalene iz leta 1745. Leta 1863 prenovljena in leta 1927 pove\xc4\x8dana po na\xc4\x8drtih arhitekta Horvata. Glavni krilni oltar iz leta 1929 je delo Ivana Vurnika. Barvna okna v prezbiteriju si je zamislil Stane Kregar, v ladji pa Toma\xc5\xbe Perko. Baro\xc4\x8dne orgle, pozitiv, izdelek Janeza Fallerja iz konca 17. stoletja, ki je bil prene\xc5\xa1en iz depoja Narodnega muzeja v Ljubljani, je predelal Brane Ko\xc5\xa1ir. Zvon iz leta 1877 je vlil Albert Samassa. _NEWLINE_Na Strmci stoji cerkev \xc5\xbealostne Matere bo\xc5\xbeje.'